 NA RICHARD MUNGUTI AFISA wa Polisi Samuel Muchoki almaarufu Samidoh alifika katika jengo ambapo mwanamitindo Jeff Mwathi alifariki katika hali tatanishi, katika makazi ya mcheza santuri Lawrence Njuguna Wagura maarufu kama DJ Fatxo.  Mahakama ya Milimani ilifahamishwa mnamo Alhamisi, Agosti 10, 2023 kuhusu kutembea kwa mwanamuziki huyo wa Mugithi katika eneo la tukio. Mjombake kijana Jeff, Stephen Muchoki Mwathi, alimweleza , hakimu mwandamizi Zainab Abdul, kwamba Samidoh alikuwa ameandamana na afisa wa uchunguzi wa jinai eneo la Kasarani (DCIO) na afisa mkuu wa polisi eneo hilo (OCPD). Samidoh, ambaye ni jamaa wa mwendazake, aliwasili katika makazi ya DJ Fatxo Feburuari 23, 2023 kuchunguza kifo hicho. “Ulifika katika makazi ya DJ Fatxo siku ambayo Jeff Mwathi aliaga?” Wakili Duncan Okatchi alimhoji Bw Muchoki. Muchoki, aliyekuwa wa kwanza kutoa ushahidi alisema aliandamana na Samidoh, DCIO na OCPD kuchunguza kifo hicho. Mahakama iliambiwa kuwa Jeff aliaga alfajiri Feburuari 23, 2023. Hata ingawa inadaiwa alijirusha kutoka ghorofa ya kumi ya makazi ya DJ Fatxo, Muchoki alisema walikuwa marafiki na kamwe “hakuwa na mawazo ya kujiua.” Mahakama ilielezwa Samidoh aliombwa na DCIO na OCPD ajaribu kupitia kwa dirisha ambalo Jeff alidaiwa kujirusha. Samidoh alishikiliwa na DCIO na OCPD asianguke kisha akajifinyilia kwenye dirisha hilo. “Mtu anaweza kuruka kupitia dirisha hilo?” wakili wa familia ya Jeff, Danstan Omari alitaka kujua. “Ndio, mtu anaweza kupitia kwenye dirisha hilo akisumwa,” Muchoki alijibu. Hakimu alielezwa usiku ambao Jeff aliaga, DJ Fatxo alifika akiwa na wanawake watatu kisha wakaondoka mwendo wa saa tisa alfajiri. Muchoki alieleza mahakama kuwa, baada ya DJ Fatxo kuondoka na wanawake hao, dereva wake alirudi ndani ya nyumba kisha hakuonekana akirudi. Muchoki aliambia hakimu, Jeff alikuwa amepasuka uso kutokana na kishindo cha kuanguka. Ushahidi zaidi utatolewa na mamake Jeff, Hannah Mwathi mnamo Novemba 1, 2023 atakaporudi kutoka Qatar anakofanya kazi.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  